**Medzinárodný seminár k problémom v školstve**

Dňa 28. Marca 2019 sa v Budapešti uskutočnilo rokovanie zástupcov školských odborových zväzov pôsobiacich v Poľsku, ČR, Slovensku, Maďarsku, Bulharsku, Rumunsku a na Cypre. Stretnutia sa zúčastnila aj riaditeľka Európskeho odborárskeho výboru pre vzdelávanie Susan Flocken. OZ PŠaV zastupovali predseda Pavel Ondek, vedúci Úradu Juraj Stodolovský a špecialistka pre vzdelávanie a projekty Eva Klikáčová. Prítomných na úvod privítala predsedníčka maďarského OZ učiteľov Zuza Szabó a pri tejto príležitosti pozvala účastníkov na oslavy 100. výročia založenia predchodcu maďarského OZ. Pani Flocken prezentovala aktuálne aktivity ETUCE v súvislosti s prebiehajúcou kampaňou „Učitelia tvarujú budúcnosť Európy“. Jej hlavnými požiadavkami sú: kvalitné vzdelávanie pre všetkých, podpora väčších verejných investícií do školstva na zvýšenie atraktivity učiteľského povolania, posilnenie sociálneho dialógu a zahrnutie odborov do rozhodovacích procesov a podpora demokratického občianstva a inklúzie. Naznačila celoeurópsky problém nízkej atraktivity učiteľského povolania a s tým spojené ťažkosti so získavaním mladých ľudí pre túto profesiu. Spomenula prebiehajúce projekty so zameraním na témy ako migrácia, podpora vplyvu odborových zväzov v oblasti odborného vzdelávania a prípravy, rovnosť pohlaví či vzdelávanie k demokratickému občianstvu. Zdôraznila potrebu zapájania sa do celospoločenského života aj v súvislosti s dôležitými voľbami do Európskeho parlamentu. Vyzvala prítomných, aby sa zúčastnili blížiacej sa konferencie na tému Obnova odborových zväzov, kde budú prezentované rôzne praktické skúsenosti s komunikáciou a náborom nových členov. Zástupcovia jednotlivých zväzov následne prezentovali svoju činnosť a diskutovali o spoločných výzvach. Prezidentka bulharského OZ informovala o aktivitách v súvislosti s mladými zamestnancami školstva a participácii na učebných programoch pedagogických fakúlt. Zástupkyňa Poľska kritizovala nedostatok žien v rozhodovacích orgánoch a spomenula stretnutia s kandidátmi na poslancov do Európskeho parlamentu. P. Ondek upriamil pozornosť na dôležitosť seriózneho sociálneho dialógu a presadzovanie benefitov pre členov odborov. Zástupkyňa Českej republiky prezentovala skúsenosti s rôznymi iniciatívami, ktoré sa tvária, že zastupujú učiteľov ale pritom nemajú žiadnu legitimitu. Prezident OZ učiteľov na Cypre kritizoval migračnú politiku a snahy o privatizáciu školstva. Na záver rokovania podpísali predstavitelia zúčastnených krajín dohody o spolupráci, v ktorých sa zaviazali spolupracovať v otázkach vzdelávacej politiky a vzájomne zdieľať dobré skúsenosti a osvedčené postupy na národnej a medzinárodnej úrovni. Zároveň prejavili snahu spoločne podniknúť kroky na získanie finančných prostriedkov, prostredníctvom ktorých budú môcť realizovať partnerské projekty.

Zapísal: Juraj Stodolovský, vedúci Úradu zväzu